## L’IVAJ commemora el Dia Internacional de la Joventut amb el focus posat en el reforç de les polítiques d’emancipació

*** En els últims mesos, el Consell ha adoptat noves mesures per a facilitar l’accés dels jóvens a la vivenda, entre les quals destaca la reducció de l’impost de transmissions patrimonials
* L’IVAJ també fomentarà la participació dels jóvens, i destinarà 1.288.000 euros a ajudes per a associacions juvenils i consells de joventut, així com el suport a les entitats locals per a polítiques de joventut a través de la Xarxa Jove, amb un pressupost de 10.762.500 euros**

El director general de l’IVAJ, Vicente Ripoll, ha fet un balanç de les polítiques impulsades per l’IVAJ en l’últim any, amb motiu de la commemoració del Dia Internacional de la Joventut este 12 d’agost.

En este sentit, ha indicat que els esforços del Consell s’estan centrant a facilitar l’accés a la vivenda a les persones jóvens de la Comunitat Valenciana. Entre les principals mesures impulsades pel Consell destaca la reducció de l’impost de transmissions patrimonials, que ha passat del 8 % al 6 % per a adquisició de vivenda habitual per jóvens menors de 35 anys. En el primer semestre de 2024, 6.000 jóvens valencians s’han beneficiat d’esta reducció.

Una altra de les mesures destacades és la línia d’avals de l’Institut Valencià de Finances per a menors de 45 anys, dotat amb 20 milions d’euros. Esta iniciativa permet que el comprador obtinga un préstec de fins al 95 % del preu de la vivenda. Ripoll també ha reivindicat l’ampliació del Bo Vivenda Jove 2023 – 2024 en sis milions d’euros, la qual cosa ha permés augmentar en 2.000 persones els beneficiaris, fins a arribar als 6.000. Per la seua banda, el Pla Viu, al qual ja s’han adherit més de 100 municipis de la Comunitat, preveu la construcció de 10.000 noves vivendes assequibles.

Estes iniciatives, i altres encara per concretar, s’inclouran en la nova Estratègia valenciana de joventut 2025 – 2029 en la qual està treballant l’IVAJ, i que es publicarà en març de 2025. Esta estratègia suposarà un impuls a les polítiques d’emancipació juvenil, que seran “la principal aposta del Consell cap a les persones jóvens”, segons el director general de l’IVAJ.

“Som conscients dels problemes que tenen els jóvens per a emancipar-se. Com a societat, no podem permetre’ns que les persones jóvens hagen de destinar el 77 % del seu salari per a poder llogar una vivenda en solitari, ni que tan sols el 15 % dels jóvens valencians es trobe emancipat. Esta situació ens preocupa, té repercussions de tot tipus, fins i tot des del punt de vista de la salut mental de la joventut, i les administracions públiques tenim l’obligació d’adoptar mesures”, ha explicat.

Per això, Ripoll ha subratllat que la futura Estratègia valenciana de joventut prioritzarà les mesures dirigides al foment de l’emancipació juvenil. “Hui, Dia Internacional de la Joventut, hem de posar damunt la taula les preocupacions dels jóvens valencians, arreplegar les seues demandes i necessitats i plantejar solucions a través polítiques públiques valentes i decidides. L’estratègia de joventut serà una estratègia consensuada, ambiciosa i realista per a fer front als problemes reals de la joventut”, ha declarat Vicente Ripoll.

**Xarxa Jove i foment de la participació juvenil**

Més enllà del foment de les polítiques d’emancipació juvenil, en l’últim any l’IVAJ ha impulsat la Xarxa Jove, que permetrà en 2024 a les entitats locals contractar 365 professionals de l’àmbit de la joventut per a dur a terme un acompanyament a les persones jóvens des de l’àmbit municipal. A més, les subvencions de l’IVAJ permetran a 16 mancomunitats contractar 16 psicòlegs que desenrotllaran programes de suport sobre la salut mental de les persones jóvens. En total, la línia de subvenció per a la Xarxa Jove té un pressupost de 10.762.500 euros.

La Xarxa Jove és una de les línies d’actuació de l’IVAJ, a les quals s’unixen altres com el foment de la participació juvenil i de l’associacionisme a través d’una línia de subvenció a entitats juvenils. El 8 d’agost es va publicar en el *Diari Oficial de la Generalitat Valenciana* la convocatòria d’ajudes a entitats juvenils per a la realització d’activitats d’oci educatiu, que compta amb un pressupost de 700.000 euros. El termini de presentació de sol·licituds està obert fins al 30 d’agost.

A més, recentment l’IVAJ ha subscrit un conveni de col·laboració amb el Consell Valencià de la Joventut, principal òrgan de representació de les organitzacions de la joventut valenciana, i que instrumenta una subvenció de 468.000 euros de la Generalitat a eixa entitat. Finalment, l’IVAJ destinarà 120.000 euros per al suport a 15 consells locals de joventut de diferents municipis de la Comunitat Valenciana.

Fecha: 12/08/2024